IZVEDBENI SKLEP KOMISIJE

z dne 10. julija 2018

o objavi vloge za spremembo specifikacije proizvoda za ime v vinskem sektorju iz člena 105 Uredbe (EU) št. 1308/2013 Evropskega parlamenta in Sveta v Uradnem listu Evropske unije

(Côtes de Montravel (ZOP))

(2018/C 243/03)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 97(3) Uredbe,

ob upoštevanju naslednjega:

Komisija je vlogo preučila in ugotovila, da so pogoji iz členov od 93 do 96, člena 97(1) ter členov 100, 101 in 102 Uredbe (EU) št. 1308/2013 izpolnjeni.

SKLENILA:

Edini člen

Vloga za spremembo specifikacije proizvoda za ime „Côtes de Montravel“ (ZOP) v skladu s členom 105 Uredbe (EU) št. 1308/2013 je v Prilogi k temu sklepu.

V skladu s členom 98 Uredbe (EU) št. 1308/2013 je objava tega sklepa podlaga za uveljavljanje pravice do ugovora zoper spremembo specifikacije proizvoda iz prvega odstavka tega člena v dveh mesecih od njegove objave v Uradnem listu Evropske unije.

(1) UL L 347, 20.12.2013, str. 671.

PRILOGA

„CÔTES DE MONTRAVEL“

AOP-FR-A0188-AM01

Datum vložitve vloge: 10. september 2014

VLOGA ZA SPREMEMBO SPECIFIKACIJE PROIZVODA

1. Predpisi, ki se uporabijo za spremembo

Člen 105 Uredbe (EU) št. 1308/2013 – sprememba, ki ni manjša

2. Opis spremembe in razlogi zanjo

2.1 Geografsko območje proizvodnje

Geografsko območje proizvodnje, opisano v točki IV poglavja 1 specifikacije proizvoda, se razširi na ozemlje štirih občin (Fougueyrolles, Nastringues, Saint-Antoine-de-Breuilh in Vélines) ter nekdanje občine Port-Sainte-Foy, preden se je združila z občino Ponchapt. V teh občinah, ki prav tako ležijo na območju proizvodnje ZOP „Haut-Montravel“, so iste razmere tal in podnebja kot na območju proizvodnje, ki je bilo prvotno razmejeno za ZOP „Côtes de Montravel“, in podoben trsni izbor. Ta sprememba je povezana z razvojem pogojev proizvodnje za uveljavitev značaja polsladkega vina belih vin z ZOP „Côtes de Montravel“.

Občine, ki so se dodale na geografsko območje, so bile prej del območja v neposredni bližini, s to spremembo pa posledično niso več njegov del.

Pri tem se spremeni točka 6 enotnega dokumenta.

Označbi „Côtes de Montravel“ in „Haut-Montravel“ imata torej skupno ozemlje s skupnimi naravnimi dejavniki.

Označbi se razlikujeta zaradi človeških dejavnikov. Odločitve vinogradnikov pri gospodarjenju z vinsko trto in trganju ter njihovo strokovno znanje na področju proizvodnje vina namreč vplivajo na nastanek dveh različnih proizvodov, ki sta že dolgo znana pod različnima imenoma.

Vinogradniki so s svojim strokovnim znanjem razvili dolgoletno tradicijo pridelave vin s preostankom sladkorja in ohranjanja vin, ki včasih potujejo daleč od kraja izvora, zlasti v severno Evropo.

Vinogradniki so skozi čas izpopolnili gospodarjenje s svojimi vinogradi in tehnike proizvodnje svojega vina ter kljub neugodnim podnebnim razmeram pridobivajo polsladka ali sladka bela vina visoke kakovosti z označbama „Côtes de Montravel“ in „Haut-Montravel“.

V oddelku 2 točke IV poglavja 1 se doda datum, ko je pristojni nacionalni organ odobril spremembo razmejenega območja parcel znotraj novo določenega geografskega območja proizvodnje.

Ta sprememba ne vpliva na enotni dokument.

2.2 Redakcijska sprememba

V odstavku (b) oddelka 1 točke VI poglavja 1 se v francoščini beseda „francs“ nadomesti z besedo „fructifères“. Gre za redakcijsko izboljšavo, ki ne spreminja pomena prvotnega besedila.

Pri tem se spremeni točka 6 a) enotnega dokumenta: izraz „10 yeux francs“ (10 prostih očes) se nadomesti z izrazom „10 yeux fructifères“ (10 rodnih očes).

2.3 Analitski parametri

V oddelku 2 točke VII poglavja 1 o zrelosti grozdja se najmanjši naravni volumenski delež alkohola prilagodi z 12,5 % na 12 %, najmanjši delež dejanskega alkohola pa z 10,5 % na 11 %.

V točki (b) oddelka 1 točke IX o analitskih standardih se vsebnost fermentirnega sladkorja poviša z 51 g/l na 54 g/l. Ta sprememba ne vpliva na enotni dokument.

Te spremembe odražajo značilnosti vin z ZOP „Côtes de Montravel“ in potrjujejo značaj polsladkega vina te proizvodnje.

2.4 Trsni izbor in zvrščanje

V oddelku 2 točke V poglavja 1 o pravilih o deležu različnih sort vinske trte na kmetijskem gospodarstvu se navede: skupni delež sorte vinske trte sémillon B mora znašati najmanj 30 %. Ta sorta, ki prevladuje na proizvodnem območju, je zelo primerna za prezorenje v oceanskem podnebju območja proizvodnje.

V oddelku 1(a) točke IX poglavja 1 o zvrščanju se najmanjši delež glavnih sort pri zvrščanju poveča s 50 % na 80 %. Prav tako se v skladu z določbo o trsnem izboru na kmetijskem gospodarstvu navede, da mora skupni delež sorte vinske trte sémillon B pri zvrščanju znašati najmanj 30 %.

Te spremembe odražajo značilnosti vin z ZOP „Côtes de Montravel“ in potrjujejo značaj polsladkega vina te proizvodnje.

2.5 Povezava z geografskim območjem

Točka X poglavja 1 o povezavi z geografskim območjem se vključi v skladu z razširitvijo geografskega območja pridelave.

ENOTNI DOKUMENT

1. Ime

Côtes de Montravel

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

To so mirna bela vina, polsladka, elegantna in žlahtna, prijetnega okusa, pri katerih prisotnost fermentiranega sladkorja nikoli ne prikrije njihove prijetne kisline. Trga se prezrelo grozdje po rahli koncentraciji na trti. Ta vrsta vin, ki so hkrati sveža in sadna, nastane z zvrščanjem, pri katerem prevladujejo glavne sorte. Po fermentaciji njihova vsebnost fermentiranega sladkorja znaša med 25 g/l in 54 g/l. Volumenski delež skupnega alkohola pri vinih po obogatitvi ne presega 14,5 %. Vina imajo najmanj 12-odstotni naravni volumenski delež alkohola.

Splošne analitske lastnosti

Največji delež skupnega alkohola (v vol. %) Najmanjši delež dejanskega alkohola (v vol. %) 11 Najmanjša koncentracija skupnih kislin Največja koncentracija hlapnih kislin (v miliekvivalentih na liter) Največja koncentracija skupnega žveplovega dioksida (v miligramih na liter)

Standardi iz splošnih predpisov veljajo za največji delež skupnega alkohola, najmanjšo koncentracijo skupnih kislin, največjo koncentracijo hlapnih kislin in največjo koncentracijo skupnega žveplovega dioksida.

5. Enološki postopki

a. Posebni enološki postopki

Posebni enološki postopek

Vsakršna toplotna obdelava trgatve na temperaturi, nižji od –5 °C, in vsakršna uporaba sušilnikov ali sušilnic je prepovedana. Uporaba koščkov lesa in dodajanje taninov sta prepovedana. Volumenski delež skupnega alkohola pri vinih po obogatitvi ne presega 14,5 %. Poleg zgornjih določb morajo za enološke postopke veljati obveznosti na ravni Unije ter iz zakonika o kmetijstvu in morskem ribištvu.

Postopek gojenja

Najmanjša gostota zasaditve vinske trte je 5 000 trsov na hektar. Razdalja med vrstami ne sme biti večja od dveh metrov, razmik med trsi v isti vrsti pa mora biti manjši od 0,80 metra.

Trsi se obrezujejo v rez na reznik (Guyot), v kordonsko obliko Royat ali s kratkim obrezovanjem

z največ 10 očesi na trs.

Namakanje ni dovoljeno.

b. Največji donosi

60 hektolitrov na hektar

6. Razmejeno območje

Trgatev ter proizvodnja in obdelava vina potekajo na ozemlju naslednjih občin departmaja Dordogne: Bonneville-et-Saint-Avit-de-Fumadières, Fougueyrolles, Lamothe-Montravel, Montcaret, Montazeau, Montpeyroux, Nastringues, Port-Sainte-Foy-et- Ponchapt, Saint-Antoine-de-Breuilh, Saint-Méard-de-Gurçon, Saint-Michel-de-Montaigne, Saint-Vivien in Vélines.

7. Glavne sorte vinske trte

sauvignon B, muscadelle B, sauvignon G, semillon B

8. Opis povezave

Na razmejenem območju parcel so glinasto–apnenčaste parcele, ki ležijo na močno izsušenem območju, in južno ležeča pobočja. Poleg tega so tla teh vinogradniških parcel revna in izprana, vendar z zadostno vsebnostjo gline, da suša nanje poleti ne vpliva. Poleg tega so skrbno izbrane za optimalno kakovost grozdja za proizvodnjo vina z označbo „Côtes de Montravel“.

Za pravila proizvodnje označbe je značilna najmanjša gostota zasaditve vinske trte 5 000 trsov na hektar in manj grozdja na trs. Tako se zagotovi zadostna in zgodnja zrelost grozdja, da se doseže ustrezna koncentracija, kar zlasti velja za lokalne sorte v regiji, kot so muscadelle B, sauvignon B, sauvignon gris G, po potrebi ondenc B, zlasti pa sémillon B, ki pogosto prevladuje in je primerna za prezorenje v oceanskem podnebju. Za pridobitev označbe ZOP „Côtes de Montravel“ se grozdje trga pri zadostni zrelosti in z vsebnostjo sladkorja, ki je višja od 198 gramov na liter mošta. Tehnike koncentriranja z ohlajevanjem ali sušilniki niso dovoljene. Da se grozdje pred stiskanjem čim bolje ohrani, je prepovedana tudi uporaba kontinuiranih stiskalnic in zabojnikov z izpustom, opremljenih z lamelnimi črpalkami.

Na tem območju so vinogradniki s svojim strokovnim znanjem razvili dolgoletno in izpopolnjeno tradicijo vinifikacije vin s preostankom sladkorja in pridobivajo polsladka ali sladka bela vina visoke kakovosti z označbama „Côtes de Montravel“ in „Haut-Montravel“.

Vina z označbo „Côtes de Montravel“ so bela vina, navadno polsladka in včasih sladka, elegantna in žlahtna, prijetnega okusa, pri katerih prisotnost fermentiranega sladkorja nikoli ne prikrije njihove prijetne kisline. Ta vrsta vin, ki so hkrati sveža in sadna, z označbo „Côtes de Montravel“ nastanejo z zvrščanjem, pri katerem prevladujejo glavne sorte. Vsebnost fermentiranega sladkorja med 25 g/l in 54 g/l daje tem vinom sladkost, ki pa so hkrati žametnega okusa in oljnate teksture. Po tem se razlikujejo od belih vin z označbo „Haut-Montravel“, namenjeno za vina z višjo vsebnostjo fermentirnega sladkorja (več kot 85 g/l), pridobljena iz grozdja, ki se trga prezrelo in ga lahko oplemeniti plemenita plesen (Botrytis cynerea).

Pred filoksero se ni veliko govorilo o vinih „Côtes de Montravel“, pač pa zgolj o vinih „Montravel“ na splošno, brez pojasnila, ali gre za suha vina ali vina s fermentirnim sladkorjem. Leta 1903 je Edouard FERET celovito popisal vinogradništvo območja Bergerac v delu „Bergerac et ses vins“ (Bergerac in njegova vina). Zapisal je, da imajo „v kantonu Vélines bela vina poseben temperament in cvetico, zato se uvrščajo pod ime Côtes de Montravel. Ta vina so izrazito bele barve, so zelo fina, mehka, sladka, pogosto s prijetno cvetico.“ Edouard FERET prav tako ugotavlja, da so bela vina iz Montcareta najboljša bela vina „Côtes de Montravel“, ki jih odlikujeta subtilna aroma v ustih in prijetnost.

9. Bistveni dodatni pogoji

Večja geografska enota

Pravni okvir:

nacionalna zakonodaja.

Vrsta dodatnega pogoja:

dodatne določbe v zvezi z označevanjem.

Opis pogoja:

Pri označevanju vin s kontrolirano označbo porekla „Côtes de Montravel“ se lahko navede večja geografska enota „Sud-Ouest“. Ta večja geografska enota je lahko navedena tudi na kakršnem koli prospektu in embalaži. Velikost črk za navedbo večje geografske enote niti po višini niti po širini ne presega velikosti črk, ki sestavljajo ime kontrolirane označbe porekla.

Območje v neposredni bližini

Pravni okvir:

nacionalna zakonodaja.

Vrsta dodatnega pogoja:

izjema v zvezi s proizvodnjo na opredeljenem območju.

Opis pogoja:

Območje v neposredni bližini, opredeljeno z izjemo za proizvodnjo in obdelavo vina, obsega ozemlje naslednjih občin:

— departma Dordogne: Bergerac, Le Fleix, Monfaucon, Saint-Laurent-des-Vignes;

— departma Gironde: Gardegan-et-Tourtirac, Gensac, Landerrouat, Les Lèves-et-Thoumeyragues, Pineuilh, Saint-Avit-Saint-Nazaire in Saint-Emilion.

Sklic na objavo specifikacije

https://info.agriculture.gouv.fr/gedei/site/bo-agri/historique/annee-2014/semaine-26.